
Παρασκευή, 30 Οκτωβρίου 2026

ΔΕΛΤΙΟ ΤΥΠΟΥ
Εντοπισμός 40 αλλοδαπών στην Ιεράπετρα – Τραυματισμός ναυτικού στην Παλαιόχωρα – Πτώση οχήματος στη θάλασσα στο Σαρωνικό – Αποβίβαση ασθενούς μέλους πληρώματος Ε/Γ-Ο/Γ πλοίου στην Αμοργό – Διακομιδή ασθενούς 


Τις απογευματινές ώρες χθες, ενημερώθηκε η Λιμενική Αρχή της Ιεράπετρας για την ύπαρξη αλλοδαπών σε παραλία στην περιοχή του Αγίου Ανδρέα Ιεράπετρας. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν 40 αλλοδαπούς (όλοι άνδρες). Προανάκριση διενεργείται από το Λιμεναρχείο Ιεράπετρας.
*****

Τις πρωινές ώρες χθες, ενημερώθηκε η Λιμενική Αρχή της Παλαιόχωρας για τον τραυματισμό ενός 18χρονου ημεδαπού ναυτικού (ειδικότητας ναυτόπαις) ενός επιβατηγού-οχηματαγωγού (Ε/Γ-Ο/Γ) πλοίου ελληνικής σημαίας, κατά τη διάρκεια φόρτωσης, στο λιμάνι «ΣΚΑΛΑ» Παλαιόχωρας. Ειδικότερα, ο 18χρονος υπέστη κάταγμα σε δάχτυλο του αριστερού χεριού, μετά από πτώση του σε κλίμακα του πλοίου. Στον τραυματία αρχικά παρασχέθηκαν οι πρώτες βοήθειες, ενώ στη συνέχεια μεταφέρθηκε στο Γενικό Νομαρχιακό Νοσοκομείο Χανίων για τη διενέργεια περαιτέρω εξετάσεων. Προανάκριση διενεργείται από τον Λιμενικό Σταθμό Παλαιόχωρας. 
*****

Τις βραδινές ώρες χθες, ενημερώθηκε η Λιμενική Αρχή του Σαρωνικού για πτώση ενός Ι.Χ.Ε. οχήματος με δύο ημεδαπούς επιβαίνοντες (1 άνδρας και 1 γυναίκα), ηλικίας 34 και 41 ετών αντίστοιχα, στη περιοχή της 2ης παραλίας Γλυφάδας. Αμέσως, στο σημείο μετέβησαν στελέχη Λ.Σ.-ΕΛ.ΑΚΤ., όπου διαπίστωσαν ότι οι ανωτέρω επιβαίνοντες είχαν εξέλθει από το όχημα με ίδιες δυνάμεις και ήταν καλά στην υγεία τους, ενώ δήλωσαν ότι δεν επιθυμούν ιατρική περίθαλψη. Στη συνέχεια, το όχημα ανελκύστηκε στην ξηρά με τη συνδρομή γερανοφόρου οχήματος και μεταφέρθηκε σε ασφαλές σημείο. Προανάκριση διενεργείται από το Λιμεναρχείο Σαρωνικού, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση.
*****

Τις βραδινές ώρες χθες ενημερώθηκε η Λιμενική Αρχή της Αμοργού από τον Πλοίαρχο ενός επιβατηγού-οχηματαγωγού (Ε/Γ-Ο/Γ) πλοίου ελληνικής σημαίας για την ασθένεια ενός 52χρονου ημεδαπού ναυτικού, μέλους του πληρώματος (ειδικότητας ναύτη), κατά τη διάρκεια πλου από το Κουφονήσι προς τα Κατάπολα Αμοργού. Το πλοίο εκτελούσε προγραμματισμένο δρομολόγιο από Νάξο με προορισμό Ηρακλειά-Σχοινούσα-Κουφονήσι-Κατάπολα Αμοργού. Με τον κατάπλου του πλοίου στο λιμάνι Καταπόλων, ο 52χρονος μεταφέρθηκε στο Κέντρο Υγείας Αμοργού, όπου κρίθηκε αναγκαία η αεροδιακομιδή του. Στη συνέχεια, ο ασθενής διακομίστηκε με ελικόπτερο SUPER PUMA της Πολεμικής Αεροπορίας στο Λαϊκό Νοσοκομείο Αθηνών για περαιτέρω ιατρική περίθαλψη.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής, διακομίστηκε από το λιμάνι της Λευκάδας στο λιμάνι του Μύτικα Αιτωλοακαρνανίας με το θαλάσσιο ταξί «ΝΤΟΛΦΕΝ ΕΞΠΡΕΣ Ι» Ν.Λ. 379, 95χρονος, ο οποίος έχρηζε άμεσης νοσοκομειακής περίθαλψης.

